উচ্চ মাধ্যমিকের প্রথম দিনেও পরীক্ষা বাতিল ৩ জনের

কলকাতা: মাধ্যমিকের মতো উচ্চ মাধ্যমিকে (Higher Secondary) শুরুর দিনই কাটল তাল। সকাল থেকে আঁটোসাঁটো নিরাপত্তার মধ্যে দিয়ে পরীক্ষা শুরু হলেও পরীক্ষকের নজর এড়িয়ে পরীক্ষাকেন্দ্রে মোবাইল ব্যবহারের চেষ্টা করে তিন ছাত্র। সংসদরে তরফে তিন ছাত্রের পরীক্ষা বাতিল করা হয়েছে। তার মধ্যে একজন বেলঘরিয়া এবং বাকি দুজন দক্ষিণ বারাসতের ছাত্র। সূত্রের খবর, প্রথম দিনে প্রথম ভাষার পরীক্ষা হয়েছে। পরীক্ষা শেষে পড়ুয়ারা জানিয়েছে উচ্চমাধ্যমিকের বাংলার প্রশ্ন মোটের উপর সহজ হয়েছে।

রাজ্যের বিভিন্ন প্রান্তে মোট ৮৩৭টি পরীক্ষাকেন্দ্রে পরীক্ষা হবে। শিক্ষা সংসদের তরফে মোট ১৭৬টি পরীক্ষাকেন্দ্রকে সংবেদনশীল হিসাবে চিহ্নিত করা হয়েছে। পরীক্ষায় অপ্রীতিকর ঘটনা এড়াতে বিশেষ পদক্ষেপ করেছে সংসদ। এর মধ্যেই কাটল তাল, উত্তর ২৪ পরগনার বেলঘরিয়ায় পরীক্ষা চলাকালীন এক পড়ুয়ার কাছ থেকে মোবাইল বাজেয়াপ্ত করেন পরীক্ষকরা। অভিযোগ, পরীক্ষকের নজর এড়িয়ে মোবাইল নিয়ে পরীক্ষাকেন্দ্র ঢুকেছিল ওই ছাত্র। তবে পরীক্ষক তাকে হাতেনাতে ধরে ফেলেন। মোবাইল বাজেয়াপ্ত করার পাশাপাশি পরীক্ষাও বাতিল করে দেওয়া হয়। পরীক্ষাকেন্দ্রে মোবাইল ব্যবহার করায় দক্ষিণ বারাসতের দুই ছাত্রেরও পরীক্ষা বাতিল করা হয়েছে।

আরও পড়ুন: কারার ওই লৌহকপাট, ভেঙে ফেল কররে লোপাট (পর্ব-৩)

আরও পড়ুন: ২৮ শে কলকাতায় আসছেন শাহ, ৩ মার্চ উত্তরবঙ্গ সফর মোদির

অন্যদিকে আগামী বছর থেকে উচ্চ মাধ্যমিকে নতুন সংযোজন আসতে চলেছে। শুক্রবারই তা ঘোষণা করেণ সংসদ সভাপতি। এদিনই সাংবাদিক বৈঠক উচ্চ মাধ্যমিক শিক্ষা সংসদের সভাপতি চিরঞ্জীব ভট্টাচার্য জানান,উচ্চমাধ্যমিকের অ্যাডমিট কার্ডে (Admit Card) তার উল্লেখ থাকে না। তার জন্য সমস্যায় পড়তে হয় পড়ুয়াদের। অনেকে ভুল কেন্দ্রে চলে যায়। আবার ভেন্যুতে সময় মতো পৌঁছাতে পারে না। এদিন চিরঞ্জীব ভট্টাচার্য বলেন, মালদহে একটি স্কুলে ৭-৮ জন ভুল ভেন্যুতে চলে যায়। হেড অব দ্য ইনস্টিটিউশনের কথায় তারা গেলেও সেটা সঠিক ভেন্যু ছিল না। এই ঘটনার পর আগামী বছর থেকে অ্যাডমিট কার্ডে পরীক্ষাকেন্দ্রের নাম (Venue Added Admit Card) লেখা থাকবে। একইসঙ্গে সংসদ সভাপতি বলেন, উচ্চমাধ্যমিকের প্রথম পরীক্ষা ভালই হয়েছে। শুক্রবার ছিল প্রথম ভাষার পরীক্ষা। কয়েকটি বিচ্ছিন্ন ঘটনা ঘটেছে।